  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Быдӟым Атыкай ож дыръя фронт мышкын ужась, Ижкар – Балезино чугун сюресэз лэсьтӥсь Зинаида Дементьева 6-тӥ инвожое 100 ар тырмонзэ пусйиз. Удмуртилэн тӧроез Александр Бречалов ветеранэз вордӥськем нуналэныз ӟечкылаз, Россилэн азьмуртэз Владимир Путин сӥзёнъёсын гожтэт келяз. Со сярысь элькун тӧролэн но кивалтэтлэн пресс-службаез ивортӥз. Зинаида Васильевна Дементьева вордскиз Глаз ёросысь Безвиль гуртын трос нылпиё семьяын. Ньыль классэз йылпумъяз.  Быдӟым Атыкай ож дыръя Ижкар – Балезино чугун сюресэз лэсьтонэ пыриськиз. Бӧрысь эшеныз Глакаре улыны кошкиз, кытын патронной заводын ужаны кутскиз. Со ужбергатонниын со быдэс нуналъёсын шутэтскытэк ож бырытозь тыршиз. Татын ик Зинаида Васильевна вуоно картэныз тодматскиз, сое фронтэ келяз, нош берло Вормонэн пумитаз. Картэныз соос куинь нылпи будэтӥзы. Быдӟымез пизы 40 ар спортивной гимнастикаен выриз, спорт школалэн тренерез но, кивалтӥсез но вал. Шоретӥез нылзы будэс улонзэ механикая Чепецк заводын тыршиз, пичиез – вузкарон удысын. Пенсие потытозяз Зинаида Васильевна Глазовын лэсьтӥськон материалъёсты поттонъя заводын ужаз. Картэз 20 ар котыр талэсь азьло улонысь кошкиз. Йӧно арлыд но улоназ усем шуг-секытъёс юбилярлы капчи мылкыдо луыны уг люкето. Со кырӟаны но куноятыны яратэ. Матысь адямиосыз со сярысь котьку но ӟеч шуныт кылъёс верало. Тодэ вайытом, куартолэзе 100 арес тырмиз Ижкарысь Быдӟым Атыкай ожысь ветеранлы Шайхенур Мулинлы. Тегъёс: юбилей ветеранъёс БыдӟымАтыкайож Удмуртия  